Broj: 711-I-1846-P-226/21-03-8

Zagreb, 15. listopada 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev Roberta Simčića, pročelnika Jedinstvenog upravnog odjela Općine Viškovo,** za davanjem mišljenja Povjerenstva, na 145. sjednici, održanoj 15. listopada 2021.g., daje sljedeće

**OČITOVANJE**

**Odredba članka 15. stavka 2. ZSSI-a ne primjenjuje se na razrješenje članova upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu).**

Obrazloženje

U Povjerenstvu je dana 30. rujna 2021. pod brojem: 711-U-4897-P-226/21-01-1 zaprimljen zahtjev za davanjem mišljenja podnesen od strane Roberta Simčića, pročelnika Jedinstvenog upravnog odjela Općine Viškovo, povodom kojeg je otvoren predmet broj P-226/21.

U zahtjevu za davanjem mišljenja podnositelj se poziva na odredbu članka 15. stavka 2. ZSSI-a te na mjerodavne odredbe Zakona o trgovačkim društvima kojima je propisan postupak imenovanja članova upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili poslovne udjele, kao i na Smjernicu i uputu broj: 711-I-931-R-109/21-01-7 od 25. svibnja 2021.g. koju je Povjerenstvo dalo vezano za članak 15. stavak 2. ZSSI-a. Nastavno na navedeno, podnositelj zahtjeva od Povjerenstva traži mišljenje odnosi li se članak 15. stavak 2. ZSSI-a, odnosno navedena Smjernica i uputa Povjerenstva i na opoziv (razrješenje) člana nadzornog odbora u trgovačkom društvu u vlasništvu jedinice lokalne i područne (regionalne) samouprave. Konkretno, podnositelj zahtjeva postavlja sljedeća pitanja: treba li svakom glasovanju dužnosnika u skupštini društva o opozivu člana nadzornog odbora trgovačkog društva u vlasništvu jedinice lokalne samouprave u kojoj obnaša dužnost, prethoditi prijedlog predstavničkg tijela te jedinice, zatim može li skupština društva opozvati člana nadzornog odbora temeljem odluke donesene većinom glasova, iako nema suglasnost predstavničkih tijela koja su, temeljem ZSSI-a, skupštini društva predložila člana nadzornog odbora kojeg se opoziva te kako postupiti ukoliko predstavničko tijelo jedinice lokalne, odnosno područne (regiononalne) samouprave predloži skupštini društva opoziv člana nadzornog odbora kojeg je isto i predložilo, s skupština društva propsanom većinom glasova ne usvoji prijedlog tog predstavničkog tijela.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U ovom predmetu zahtjev je podnesen od strane osobe koja nije dužnosnik u smislu članka 3. ZSSI-a. Međutim, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje, jer se radi o dvojbi vezanoj za primjenu odredbi ZSSI-a.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Povjerenstvo obrazlaže da se odredba članka 15. stavka 2. ZSSI-a primijenjuje isključivo prilikom imenovanja članova upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) te je navedenom odredbom propisano da članove upravnih tijela i nadzornih odbora glavnoj skupštini odnoso skupštini društva predlaže predstavničko tijelo jedinice lokalne, odnosno područne (regionalne) samouprave.

Istom odredbom, kao ni bilo kojom drugom odredbom ZSSI-a, nije propisan postupak koji prethodi razrješenju članova upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva), odnosno nije propisano da bi odluci skupštine o razrješenju članova upravnih tijela i nadzornih odbora navedenih trgovačkih društava trebao prethoditi prijedlog predstavničkog tijela jedinice lokalne, odnosno područne (regionalne) samouprave koja ima udjele u vlasništvu tog trgovačkog društva.

Slijedom navedenog Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Robert Simčić, putem e-maila
2. Objava na internetskoj stranici Povjerenstva
3. Pismohrana